‘Perfekte storm’ het groot impak op motorbedryfArgieffoto (Foto: Admiral_Lebioda/Pixabay) Die Suid-Afrikaanse ekonomie is verlede maand deur ’n “perfekte storm” getref en dit het ’n enorme impak op die motorbedryf gehad. Dit sluit in die wêreldwye tekort aan halfgeleier-mikroskyfies, die kuberaanval op Transnet se hawens, die onluste in KwaZulu-Natal en dele van Gauteng én die herinstelling van die vlak 4‑inperking. “Die uitwerking is nie tot Julie beperk nie en sal na alle waarskynlikheid vir ’n paar maande ’n deurlopende negatiewe uitwerking hê,” sê Mark Dommisse, voorsitter van die Nasionale Motorhandelaarsvereniging (Nada). Ten spyte van die enorme uitdagings wat plaaslike vervaardigers en invoerders in die gesig staar, is daar steeds uitblinkers. Toyota is die sterkste handelsmerk met 8 320 plaaslike verkope en 3 775 uitvoere. Volkswagen is volgende aan die beurt met 5 078 plaaslike verkope en 3 269 uitvoere. Hyundai neem die derde plek in vir plaaslike verkope met 2 698 eenhede, dan Ford met 2 360 plaaslike verkope en 4 308 uitvoere. Nissan sluit die top-5 af met 2 354 plaaslike verkope en 107 uitvoere. Die top-10 vir plaaslike verkope word afgerond deur: Suzuki (1 532), Haval (1 525), Renault (1 522), Kia (1 501) en uiteindelik Isuzu met 1 193 eenhede. In die ligtehandelsvoertuigsegment, dit is bakkies minder as 3,5 ton, staan Toyota se Hilux kop en skouers bo die res uit met 2 836 verkope, dan die Ford Ranger (1 620) en Isuzu se D-Max in derde plek (932), net-net voor Nissan se splinternuwe Navara met 701 eenhede. Passasiervoertuie is 16,01% af teenoor verlede maand, ligtehandelsvoertuie (<3 500 kg) is 8,4% af met 10 266 eenhede, mediumhandelsvoertuie (<16 000 kg) 14,7% minder met 587 eenhede en swaardiensvoertuie (>16 000 kg) 12,6% af met 1 521 eenhede. Die druk waaronder die motorbedryf is, gaan ook geensins verlig word deur die rekordbrandstofpryse wat tans in plek is nie.